रुपन्देही सुपरलिग क्रिकेटमा देवदह युनिट विजयी
भैरहवामा जारी रुपन्देही सुपरलिग क्रिकेट प्रतियोगिताको सोमबारको खेल देवदह क्रिकेट युनिटले जितेको छ ।
तिलोत्तमा — भैरहवामा जारी रुपन्देही सुपरलिग क्रिकेट प्रतियोगिताको सोमबारको खेल देवदह क्रिकेट युनिटले जितेको छ ।रुपन्देही क्रिकेट संघको आयोजनामा सिद्धार्थ रंगशालामा भएको डिभिजन ‘बी’ अन्तर्गतको खेलमा लुम्बिनी शाक्यानलाई ३६ रनले पराजित गर्दै जित हासिल गरेको हो । जितसँगै देवदह डिभिजन ‘ए’ मा उक्लेको हो । निर्धारित ५० ओभरको खेलमा ब्याटिङको निम्तो पाएको देवदहले ३३ दशमलव २ ओभरमा सबै विकेट गुमाउँदै १३६ रन बनाएको थियो । उसका लागि विनित कार्कीले सर्वाधिक ५८, सुमनराज पाण्डेले २२ र अस्फाक खानले १३ रनको योगदान गरे । बलिङमा लुम्बिनी शाक्यानका धुरूपचन्द कुर्मीले ४, मनुवर आलम खान र अख्तर हुसेनले २/२ विकेट लिए । १३७ रनको लक्ष्य पाएको लुम्बिनी शाक्यान भने २१ ओभरमा सबै विकेट गुमाई १०० रनमै समेटियो । लुम्बिनी शाक्यानका अजाज अहमद खान र शोभकान्त केवटले १८/१८ र जावेद अली मुसलमानले १५ रन बनाए । देवदहका विजय सुनारले ह्याट्रिकसहित चार ओभरमा ९ रन खर्चेर चार विकेट र कीर्तिमान ढकालले ३ विकेट लिँदै म्यान अफ द म्याच भए । मंगलबारको खेल सैनामैना क्रिकेट क्लब र प्रोफेसनल मास्टर्सबीच हुने रुपन्देही क्रिकेट संघका सचिव सञ्जय गुरुङले जानकारी दिए । 